पिछले वित्तीय वर्ष में शुरू हुए नगर पालिका परिषद के सभी निर्माण कार्य नियमानुसार 31 मार्च को हर हालत में पूरे होने चाहिए थे। उनमें से अधिकांश निर्माण कार्य तो पूरे हो गए हैं, लेकिन कुछ निर्माण कार्य अब तक चल रहे हैं। निर्माण कार्यों के स्थलों पर काफी मैटेरियल पड़ा है, जिससे उधर का यातायात प्रभावित हो रहा है और उधर से गुजरने वालों को काफी दिक्कत हो रही है। सर्वाधिक परेशानी महिलाओं और स्कूली बच्चों को हो रही है। दरअसल जिन स्थानों पर निर्माण कार्य अभी चल रहे हैं, उधर से स्कूली बच्चों का आवागमन रहता है। यद्यपि जागरूक लोेगों ने पालिका अधिकारियों से इस बीच कई बार मिलकर चल रहे निर्माण कार्य तत्काल पूरे कराने का अनुरोध किया, लेकिन कोई ध्यान नहीं दिया गया। पालिका अधिकारियों की अनदेखी के चलते ठेकेदार इन निर्माण कार्यों को बेहद धीमी गति से करा रहे हैं, जिसका खामियाजा जनता को भुगतना पड़ रहा है। इस बावत नगर पालिका परिषद के ईओ सुरेंद्र प्रताप ने बताया कि संबंधित ठेकेदारों को चल रहे निर्माण कार्य तत्काल पूरे कराने के सख्त निर्देश दे दिए गए हैं।